Document ID: 32012R0473

РЕГЛАМЕНТ (ЕС) № 473/2012 НА КОМИСИЯТА
от 4 юни 2012 година
за изменение на приложение III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от спинеторам (XDE-175) в определени продукти или върху тях
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 18, параграф 4 от него,
като има предвид, че:
(1)
Стойностите на МДГОВ за спинеторам (XDE-175) са установени в част А на приложение III към Регламент (ЕО) № 396/2005.
(2)
В съответствие с член 53 от Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (2) на 11 май 2012 г. Франция уведоми Комисията за временното разрешение на продуктите за растителна защита, съдържащи активното вещество спинеторам (XDE-175), поради неочаквано възникване на огнище на Drosophila suzukii, опасност, която е непредвидима и не може да бъде овладяна с други разумни средства. Впоследствие, в съответствие с член 18, параграф 4 от Регламент (ЕО) № 396/2005, Франция уведоми и другите държави членки, Комисията и Органа, че е разрешила пускането на пазара на своята територия на череши, малини и боровинки, съдържащи остатъчни вещества от пестицида, чиито стойности са по-високи от приложимите МДГОВ. Понастоящем тези МДГОВ са установени в приложение III към Регламент (ЕО) № 396/2005 на т. нар. „граница на определяне“.
(3)
Франция представи на Комисията съответната оценка на риска за потребителите и въз основа на тази оценка предложи временни МДГОВ.
(4)
Европейският орган за безопасност на храните, наричан по-долу „Органът“, направи оценка на предоставените данни и изготви становище (3) относно безопасността на предложените временни МДГОВ.
(5)
Заключението на Органа е, че извънредната ситуация, наложила употребата на спинеторам (XDE-175) за череши, малини и боровинки, е малко вероятно да доведе до експозиция на веществото за потребителите, която надвишава токсикологичните референтни стойности, и следователно не се очаква тази употреба да застраши общественото здраве.
(6)
Франция не е предоставила данни за полеви изпитвания, проведени под наблюдение, нито е извършила оценка на качеството на подобни изпитвания. Налага се Органът да базира становището си на предположението, че полевите изпитвания под наблюдение са валидни и потвърждават предложените временни МДГОВ. За да потвърди правотата на предположението, Франция следва да актуализира доклада си за оценката възможно най-скоро.
(7)
Въз основа на становището на Органа и като се вземат под внимание факторите, свързани с разглеждания въпрос, се счита, че съответните изменения на МДГОВ отговарят на изискванията на член 18, параграф 4 от Регламент (ЕО) № 396/2005.
(8)
Поради това Регламент (ЕО) № 396/2005 следва да бъде съответно изменен.
(9)
Предвид факта, че наложената от извънредната ситуация употреба на препарати за растителна защита, съдържащи спинеторам, вече е разрешена от Франция, и предвид свързаната с това спешна необходимост да се гарантира висока степен на защита на потребителите, целесъобразно е да се предвидят МДГОВ, като се приложи процедурата, посочена в член 45, параграф 5 от Регламент (ЕО) № 396/2005.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 396/2005 се изменя в съответствие с приложението към настоящия регламент.
Член 2
Настоящият регламент влиза в сила в деня, следващ публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 юни 2012 година.

Labels: 0
3
17
6